贈文顯
作者：劉敞
朝代：宋

paragraphs: 古來畫工著名者，吳氏鬼神韓氏馬。
鬼神既僞不足稱，狗馬空難亦多假。
顯師幼年獨寫人，至今精絕疑有神。
灑毫便覺面如面，後素倏訝身觀身。
高冠長劍天子側，他時金聲復玉色。
師皆對之槃礴臝，衆謂十常八九得。
諸公固爲廊廟賢，麒麟未畫宜私傳。
一邱一壑吾亦可，煩仗丹青無間然。